Trekker seg fra jury som gir pris til Jaquesson

Filosof Kaja Melsom oppdaget først i ettertid Jaquessons uttalelser om jøder, Israel og IS.

Kari Jaquesson får årets På Kanten-pris, mot jurymedlems Kari Melsoms vilje. Fjeldstad, Knut

27. mai 2015 22:18 Sist oppdatert 27. mai 2015

Den norske filosofifestivalen i Kragerø starter torsdag, og der skal treningsinstruktør og samfunnsdebattant Kari Jaquesson tildeles årets På Kanten-pris.

Hun får prisen for sitt engasjement mot kvinneundertrykkende porno og vold.

Forlater juryen

— Prisvinneren har vist betydelig sivilt mot ved å ta opp denne debatten slik hun har gjort, ved å problematisere programmene til den kjente og svært populære programlederen Thomas Seltzer. At hun blir møtt av Seltzer og NRK med en innkjøpt film der en pornoskuespiller framstiller henne, viser en degradering av det offentlige rom, heter det i en pressemelding fra juryen.

Nå har ett av jurymedlemmene, filosof Kaja Melsom, trukket seg fra juryen. Hun var med på å bestemme at Jaquesson skal tildeles prisen, men i ettertid ble hun klar over et Facebook-innlegg fra Jaquesson.

Spiller spørsmål om Israel

I Facebook-innlegget omtaler Jaquesson fiendtligheten mot islam og spekulerer på hvem som står bak. Hun skriver blant annet: «Hva kommer det av at IS som liksom skal være så ekstreme islamister og liksom vil legge hele Europa under ikke angriper Israel». Hun sier også at «Nå SKAL sannheten være at det er farlig å være jøde i Europa, men det er muslimer og moskéer som angripes».

Kari Jaquessons innlegg på Facebook.

Kaja Melsom mener at Jaquesson med dette har spredd konspirasjonsteorier som spiller på antisemittiske stereotypier om jøders undergravende verdensmakt. — Til tross for hard kritikk, blant annet fra nøkkelpersoner ved Antirasistisk Senter, har hun nektet å redegjøre for hva hun egentlig har forsøkt å si. Dette er i mine øyne så alvorlig at det overskygger juryens opprinnelige begrunnelse for å gi henne prisen, skriver Melsom i en e-post til norske medier.

Hun sier at hverken hun eller de andre jurymedlemmene var klar over Jaquessons Facebook-innlegg da de besluttet å gi henne prisen. Etter å ha undersøkt saken nærmere, foreslo hun for de andre i juryen å trekke hele prisen, uten å få gehør.

— Det problematiske med antisemittiske konspirasjosteorier er at de fremføres på en insinuerende måte, som gjør den som fremsetter dem nærmest uangripelig. Men jeg mener hun i stor grad insunierer at jøder jobber i det skjulte for å sverte muslimer og tjene sine egen økonomiske interesser, sier Melsom.

Les også:

Les også Ble Kari Jaquesson krenket?

Jaquesson: — Usanne påstander

Kari Jaquesson mener Melsom begår en skivebom.

— Påstandene er usanne.Jeg har overhodet ikke fremsatt noen slike «teorier», sier hun.

— Det er ikke greit å fremsette slike anklager mot noen uten noe form for dokumentasjon, uttrykkene hun bruker er fra hennes egen fantasi, ikke noe jeg har ytret. Hun bør i det minste gjengi nøyaktige sitater på hva hun mener er så kontroversielt, ikke finne på ting. Jeg har for øvrig ikke blitt kontaktet av Melsom, sier Jaquesson.

- Ikke antisemittisk

Filosof og tidligere jurymedlem Kaja Melsom Arnfinn Pettersen

Jurymedlemmene Olav Gjelsvik og Per Norseng er uenig i Melsoms vurdering. De sier til Aftenposten at de mener ytringene ikke er antisemittiske. — Jeg ser dette som en legitim politisk uttalelse som befinner seg innenfor rammen av normal ytringsfrihet. Ytringene er Israel-kritiske, men ikke antisemittiske, sier Olav Gjelsvik.

Dermed ender det med at juryen tildeler Jaquesson en pris som ett av jurymedlemmene er sterkt uenig i.

— Det er en beklagelig situasjon, men grunnlagsarbeidet har vært for dårlig. Det er uheldig for alle, og det tar jeg selvkritikk for, sier Melsom.

Filosofifestivalen i Kragerø handler i år om bevissthet og regner med å selge 1500-2000 billetter.

På Kanten-prisen har tidligere gått til blant andre forfatteren Jostein Gaarder, journalist Tore Sandberg og filosofene Arne Næss og Tore Stubberud.